Anders Samuelsen (RV), 1998-10-22:
Dansk økonomi har i de senere år oplevet en meget god og fin økonomisk vækst og fremgang.
Der er nu faldende ledighed og stigende beskæftigelse, men også begyndende flaskehalse samt en tendens til markante lønstigninger inden for visse brancher, bl.a. udviklet af de begyndende flaskehalse.
For at sikre det økonomiske opsving fremover er det derfor nødvendigt at foretage visse strukturtilpasninger af arbejdsmarkedspolitikken.
Jeg mener på den baggrund, at det er et meget fornuftigt konklusionspapir, regeringen og arbejdsmarkedets parter har fået skrevet.
I lyset af den gunstige kunjunkturudvikling er det en rigtig og nødvendig reform af den danske arbejdsmarkedspolitik, der er opnået enighed om under trepartsdrøftelserne.
Det vil jeg godt takke
arbejdsmarkedets parter
for at have medvirket aktivt til.
Det, der er det vigtigste for Det Radikale Venstre i den sammenhæng, er at få sendt et afgørende signal om, at vi bryder med den traditionelle opfattelse, at det bedste, man kan gøre for de ledige, er at lade dem være i fred.
Det er et signal, vi tidligere har sendt til systemerne, og det er jeg glad for at vi kommer bort fra.
For at vi kan sende den type signaler, kræver det også, at vi foretager nogle opstramninger af de gældende regler.
Og nogle af de opstramninger, som vi denne gang sender et signal af sted om, er, at vi ophæver de særrettigheder, som de 50-54-årige har haft, og at vi sænker dagpengeperioden fra 5 år til 4 år.
Og dér er jeg selvfølgelig igen glad for SF's anerkendelse af, at det ikke er noget, der har en særlig stor effekt med hensyn til at sende folk i en social massegrav.
De to forhold er det meget væsentligt at bruge til at sende signaler til systemerne om, at her skal man altså ikke lade stå til, her skal der sættes ind.
Og det, der skal sættes ind med - og det er den vigtigste del af denne arbejdsmarkedsreform - er en tidlig aktiveringsindsats.
Derfor fremrykker vi aktivperioden, så den ikke længere først starter efter 2 år, men nu allerede starter efter 1 år.
Og derudover gør vi det, at vi sender signaler om, at systemerne skal inddrage andre aktører i arbejdet med at få arbejdsløse i arbejde.
Nu er det jo ikke sådan, at alle, som kommer forbi en arbejdsformidling, pr. definition er svage, udstødte eller marginaliserede grupper.
Rigtig mange af dem, der kommer forbi en arbejdsformidling,
er jo ude igen i løbet af det første år.
Det er stadig væk langt de fleste, som oplever den situation.
Derfor er det også fornuftigt at lade det første år være en dagpengeperiode i traditionel forstand.
Men det er væsentligt, at når det drejer sig om dem, der er i dagpengesystemet i længere perioder, er der mulighed for i højere grad at inddrage andre aktører.
Det er jeg overbevist om vil medvirke til at skabe en bedre kvalitet i arbejdet med at få en kvalitativ aktivering op at stå.
, at der i langt højere grad skal tages individuelle kriterier i brug, når der skal udpeges målgrupper.
Det er også væsentligt for Det Radikale Venstre, at vi i erkendelse af, at der er ved at opstå flaskehalse, benytter lejligheden til at få målrettet en del af den uddannelse, som man kan tage i aktivperioden, mod det arbejde, der nu engang er på arbejdsmarkedet.
For at sætte tingene på spidsen kan jeg sige, at vi selvfølgelig heller ikke fra Det Radikale Venstres side kan acceptere, at hvis der er 500.000 ledige job i metalindustrien og der er 500.000 ledige, som gerne vil uddanne sig til syersker, sender man dem på uddannelse inden for det område.
Men det er at sætte tingene på spidsen, og vi skal finde en balance mellem hensynet til den enkeltes interesser, evner og lyst og samfundets overordnede behov for en økonomisk sammenhæng og en sammenhæng mellem efterspørgslen efter og udbudet af arbejdskraft.
Det Radikale Venstre mener, at det her samlet set er en reform, som tager højde for den tid, som vi lever i, og den situation, som vi er i, og den samfundsudvikling, som er det positive resultat af den politik, som er blevet ført igennem de senere år.
Og Det Radikale Venstre mener, at den vil være med til at modvirke flaskehalse og være med til at modvirke, at vi kommer i en situation, hvor vi får en opbremsning af den økonomiske udvikling med et deraf følgende stort pres på især de svageste grupper, for så vil de ikke have de samme muligheder for at komme ind på arbejdsmarkedet, som de har i øjeblikket.